Kecskemét

Kecskemét a Pusztaság legfényesebb ékköve. Fontos kereskedelmi központ a félsivatagos táj közepén, ahol minden áru beszerezhető. Kaszinók, bárok és rengeteg egyéb szórakozóhely működik minden társadalmi osztály számára, hogy a vidékről időnként beözönlő tömeget ki tudják szolgálni.

Területe egy alig pár kilométeres sugarú körre korlátozódik. Egyetlen szomszédjai a kunok.

2013
2013-ban nagy számú menekült érkezett és került elszállásolásra a város körüli táborokban. Miután a debreceni kormány a kiürítés mellett döntött, Kecskeméten nem maradt jelentős önvédelmi haderő a polgárőrség csapatait kivéve.

A menekülttáborok ellátása túlzottan sok erőforrást emésztett fel, így végül a Városi Tanács utasítására lezárták a városhatárt. Az élelmiszer-ellátást a Debrecen felől vasúton érkező humanitárius segélyek biztosították.

2014
2014-ben a telet túlélt menekültek csoportja egy milíciát szervezett, ami ostrom alá vette a várost. Kezdetben nem jelentettek komoly fenyegetést, azonban amikor elvágták a vasúti összeköttetést Debrecennel, az egyetlen ellátóvonal megszűnésével a városiak kétségbe estek.

A 2014-es év végig arról szólt, hogy a polgárőrség tagjai próbálták megszüntetni a város körüli blokádot, azonban nyílt terepre kimerészkedve folyamatosan alulmaradtak az ostromlókkal szemben. Végül egy évnyi eredménytelen harc után mind a két fél kimerült, Kecskeméten küszöbön állt a totális összeomlás.

Hamarosan azonban kereskedők érkeztek kelet felől, akik komoly pénzeket fizettek a kunoknak a városba történő áthaladásért. Kecskemétre újra megjelentek a kereskedők, azonban óriási áraik majdhogynem megfizethetetlennek bizonyultak a lakosság számára, ami kis híján totális államcsődbe sodorta az ostrom alatt meggyengült gazdaságot.

Kiegyezés a kunokkal
Miután semmiféle esély nem mutatkozott arra, hogy szétverjék a Hiúz által létrehozott Vámgyűrűt, a Városi Tanács beletörődött az elkerülhetetlenbe és békét kötöttek az ostromlókkal, ezzel legitimizálva a gyűrű jelenlétét.

Kecskemét központi elhelyezkedése miatt sikeresen kiheverte az árrobbanást, miután a környékről mindenki a városba érkezett hogy a legfontosabb, csak itt elérhető árucikkeket beszerezhesse, újraindítva ezzel a város gazdasági keringését. Azonban a Tanács nem nyugodott bele soha a kunok óriási összegeket elemésztő Vámgyűrűjének jelenlétébe, és minden kínálkozó lehetőséget megragadnak arra, hogy felszámolják azt.

Hadsereg
A város hadserege rendkívül gyenge. A polgárőrség és a városi rendőrség lát el rendfenntartó feladatokat. A határok védelmét egy rendkívül alacsony létszámú, bár kiválóan felszerelt reguláris katonai alakulat látja el.